**Resident Evil 3** on Capcomin kehittämä ja julkaisema *Resident Evil* -pelisarjaan kuuluva selviytymiskauhupeli. Peli julkaistiin 3. huhtikuuta 2020 Microsoft Windowsille, PlayStation 4:lle ja Xbox Onelle. Peli on uusi versio (engl. *remake*) vuonna 1999 PlayStationille julkaistusta *Resident Evil 3: Nemesis* -pelistä. Peli on kehitetty uudella RE Engine -pelimoottorilla, ja myös tarinan osalta peli ottaa 
kerronnallisia vapauksia.

Peli sijoittuu samaan aikaan ja paikkaan kuin edeltävänä vuonna julkaistu *Resident Evil 2*, eli Raccoon City kaupunkiin, jossa puhkeavan virusepidemian myötä asukkaat muuttuvat zombeiksi. Toinen ensimmäisen *Resident Evil* -pelin pelattavista päähenkilöistä, Jill Valentine, alkaa suunnitella pakoa kaupungista ja lyöttäytyy yhteen Carlos Oliveira -nimisen palkkasoturin kanssa.

Pelaaminen
----------

Teknisesti peli on samankaltainen kuin edeltävän vuoden peli *Resident Evil 2*: moottoria ja mekaniikkoja on kutsuttu jopa identtisiksi. Pelihahmoa ohjataan kolmannessa persoonassa ja tarkoituksena on taistella erilaisia viruksen synnyttämiä hirviöitä vastaan sekä samalla etsiä tavaroita ja ratkoa pulmia. Peli on kuitenkin hieman edeltäjäänsä toimintapainotteisempi. Uutena ominaisuutena pelihahmot pystyvät tekemään nopean väistöliikkeen tilanteen sitä vaatiessa.

### Resident Evil Resistance

Pääpelin ohella julkaisuun kuuluu viiden pelaajan moninpeli *Resident Evil Resistance*. Yksi pelaajista valitsee Mastermind-roolin, jonka tarkoitus on yrittää tuhota neljä muuta pelaajaa. Mastermind voi hyödyntää erilaisia vihollisia, ansoja ja työkaluja vaikeuttaakseen muiden pelaajien etenemistä. Selviytyjät etenevät kolmesta eri tasosta koostuvalla areenalla keräilemällä erilaisia tavaroita ja taistelemalla hirviöitä vastaan.

Juoni
-----

Kaksi kuukautta ensimmäisen *Resident Evil* -pelin tapahtumien jälkeen Yhdysvaltain Keskilännessä sijaitsevassa Raccoon Cityn kaupungissa puhkeaa T-virusepidemia, jonka seurauksena lähes kaikki asukkaat muuttuvat zombeiksi. Jill Valentine, yksi ensimmäisen *Resident Evil* -pelin selviytyjistä, pyrkii pakenemaan kaupungista. 
Tappava bioase Nemesis on lähetetty tappamaan Jill, jonka mukana katoaisi todisteet Umbrella-korporaation osallisuudesta virusepidemiaan. Jill lyöttäytyy yhteen palkkasotilaiden kanssa, valmistelee rokotteen kehittelyä ja lopullista pakoa. Samalla maan hallitus suunnittelee tuhoavansa kaupungin ydinaseella.

Kehitys
-------

Peliä kehitettiin noin kolmen vuoden ajan. Alkuperäistä *Resident Evil 3:a* mukaillen kehittäjät veivät tietoisesti peliä *Resident Evil 2:ta* toimintapainoitteisempaan suuntaan. Pelihahmojen "Perfect Dodge" -väistöliike oli yksi olennaisimmista toimintavetoisista uudistuksista. Tuottaja Peter Fabianon mukaan kokonaisuudesta haluttiin kuitenkin selvästi selviytymiskauhu- eikä ammuntapeli. Fabiano kuvaili, että Capcomille oli "tärkeää pysyä uskollisena alkuperäisen *Resident Evil 3:n* syvimmälle olemukselle, mutta samalla pitää kokonaisuus tuoreena sekä uusille tulokkaille että pelisarjan faneille".

Moninpeli *Resident Evil Resistancen* kehitti NeoBards Entertainment. Peli tunnettiin pitkään työnimellä *Project Resistance* ja sen oli alun perin tarkoitus olla erillinen pelijulkaisu.

Julkaisu
--------

Pelistä julkaistiin 19. maaliskuuta 2020 ladattava demoversio, ja lopullinen peli julkaistiin 3. huhtikuuta Microsoft Windowsille, PlayStation 4:lle ja Xbox Onelle. Konsoleille julkaistiin myös kalliimpi "keräilijän versio", johon sisältyy Jill Valentine -figuuri, taidekirja, julisteena Raccoon Cityn kartta sekä pelin kaksilevyinen soundtrack.

Vastaanotto
-----------

*Resident Evil 3* on saanut pääosin myönteisen vastaanoton. Graafisia saavutuksia ja äänimaailmaa on kehuttu useaan otteeseen: Gamereactorin arvostelija Joel Huttunen kuvaili peliä "audiovisuaalisesti todelliseksi helmeksi". 

IGN antoi pelille arvosanan 9/10 ja totesi sen olevan "yhtä vahva kuin *Resident Evil 2*".
Respawn-sivuston Kristian Eloluoto kuvaili pelihahmoja yksityiskohtaisiksi ja tehosteita vaikuttaviksi sekä kuvaili pelin äänimaailman saavan "selkäpiin kutkuttelemaan."

Pelin lyhyyttä on tosin kritisoitu, ja yhden läpipeluun on sanottu kestävän vain noin neljä ja puoli tuntia. Tiltin arvostelija Samu Turkia myös valitteli puuttuvia pulmatehtäviä ja sanoi, "aivopähkinöitä on vain pari, kun alkuperäisessä niitä oli reilusti enemmän". Pelialuetta on myös kuvattu pieneksi ja siitä on sanottu puuttuvan useita alkuperäisestä pelistä löytyviä paikkoja, kuten Raccoon Cityn puisto, hautausmaa ja kellotorni.

Myynti
------

Peli on ollut myyntimenestys, ja sitä myytiin kuukaudessa kaksi miljoonaa kappaletta. Elokuuhun 2023 mennessä peliä oli myyty 7,6 miljoonaa kappaletta.

Lähteet
-------

1. 1 2 3 4 5  Eloluoto, Kristian: Resident Evil 3 Remake ja Resident Evil Resistance -arvostelu – Puoliksi tehty on puoliksi tehty *Respawn*.  8.4.2020. Viitattu 17.4.2019. (suomeksi)
2. 1 2 3 4  Huttunen, Joel: Resident Evil 3 *Gamereactor*.  30.3.2020. Viitattu 17.4.2019. (suomeksi)
3. ↑  Pikkarainen, Joonas: Arvostelu: Resident Evil 3 Remake ei yllä edeltäjänsä tasolle – Liika suoraviivaisuus ja hätiköinti laskevat muuten hyvän pelin arvosanaa *Muropaketti*.  16.4.2020. Viitattu 17.4.2020. (suomeksi)
4. 1 2  Parijat, Shubhankar: Resident Evil 3 Interview – Return to Raccoon City  24.3.2020. GamingBolt. Viitattu 17.4.2020. (englanniksi)
5. ↑  Capcom Unveils Project Resistance; a New Experience Set in the Resident Evil Universe  9.12.2019. Gamasutra. Viitattu 17.4.2019. (englanniksi)
6. ↑  Saarenoja, Panu: Resident Evil 3 palaa huhtikuussa! Katso ensitraileri ja valmistaudu myös moninpeliin  10.2.2019. Pelaaja. Viitattu 17.4.2020. (suomeksi)
7. ↑  Resident Evil 3 Capcom. Viitattu 17.4.2020. (englanniksi)
8. ↑  Resident Evil 3 *Metacritic*. Viitattu 17.4.2020. (englanniksi)
9. ↑  Resident Evil 3 *Metacritic*. Viitattu 17.4.2020. (englanniksi)
10. ↑  Resident Evil 3 *Metacritic*. Viitattu 17.4.2029. (englanniksi)
11. ↑  Fillari, Alessandro: Resident Evil 3 Remake Review - Farewell, Raccoon City *GameSpot*.  6.4.2020. Viitattu 17.4.2020. (englanniksi)
12. 1 2  O’Brien, Lucy: Resident Evil 3 Single-Player Review *IGN*.  30.3.2020. Viitattu 17.4.2020. (englanniksi)
13. 1 2  Turkia, Samu: Dynaamisesti tiivistetty pelkotilojen jälkihoito – arvostelussa Resident Evil 3 Remake  11.4.2020. Tilt. Viitattu 17.4.2020. (suomeksi)
14. ↑  Wilson, Matthew: Resident Evil 3 remake sold two million copies in its first week  14.4.2020. Kitguru.net. Viitattu 17.4.2020. (englanniksi)
15. ↑  Hirsilä, Markus: Uusiksi tehty Resident Evil 2 myynyt enemmän kuin Resident Evil 7 *Gamereactor*.  4.8.2023. Viitattu 6.8.2023.

Aiheesta muualla
----------------

* *Resident Evil 3* MobyGamesissa (englanniksi)
* *Resident Evil 2* Internet Movie Databasessa. (englanniksi)
* Pelin virallinen sivusto (englanniksi)

*Resident Evil* -pelisarja

|  |  |
| --- | --- |
| Pääsarja | 
* Resident Evil Zero
* Resident Evil
* Resident Evil 2
* Resident Evil 3
* Resident Evil Code: Veronica
* Resident Evil 4
* Resident Evil 5
* Resident Evil 6
* Resident Evil 7
* Resident Evil Village

 |
| Gun Survivor | 
* Resident Evil: Survivor
* Resident Evil Survivor 2 – Code: Veronica
* Resident Evil: Dead Aim

 |
| Outbreak | 
* Resident Evil Outbreak
* Resident Evil Outbreak: File 2

 |
| Chronicles | 
* Resident Evil: The Umbrella Chronicles
* Resident Evil: The Darkside Chronicles

 |
| Revelations | 
* Resident Evil: Revelations
* Resident Evil: Revelations 2

 |
| Uudet versiot | 
* Resident Evil (2002)
* Resident Evil 2 (2019)
* Resident Evil 3 (2020)
* Resident Evil 4 (2023)

 |
| Muut | 
* Resident Evil Gaiden
* Resident Evil: The Mercenaries 3D
* Resident Evil: Operation Raccoon City
* Umbrella Corps

 |
| Hahmot | 
* Chris Redfield
* Jill Valentine
* Albert Wesker
* Leon S. Kennedy
* Claire Redfield
* Ada Wong
* Ethan Winters
* Lady Dimitrescu

 |